Kommissionens forordning (EF) nr. 217/2002

af 5. februar 2002

om støtteberettigelseskriterier for råvarer under produktionsstøtteordningen i forordning (EF) nr. 2201/96

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2201/96 af 28. oktober 1996 om den fælles markedsordning for forarbejdede frugter og grøntsager(1), senest ændret ved forordning (EF) nr. 1239/2001(2), særlig artikel 6, stk. 1, og

ud fra følgende betragtninger:

(1) Ved artikel 2 i forordning (EF) nr. 2201/96 er der indført en støtteordning for producentorganisationer, der leverer tomater, ferskner eller Williams- og Rochapærer til forarbejdning.

(2) Der bør fastsættes nærmere støtteberettigelsesbetingelser for de råvarepartier, der leveres til forarbejdning, for at sikre, at ovennævnte støtteordning kan anvendes uden konkurrencefordrejninger og uden tilsidesættelse af de regler, som de parter, der underskriver kontrakterne, kan aftale om differentiering af råvareprisen efter kvalitetskriterier, der er supplerer fejlene omhandlet i denne forordning.

(3) Bestemmelserne i denne forordning er gennemførelsesforanstaltninger, der supplerer Kommissionens forordning (EF) nr. 449/2001 af 2. marts 2001 om gennemførelsesbestemmelser til Rådets forordning (EF) nr. 2201/96 for så vidt angår støtteordningen for forarbejdede frugter og grøntsager(3), ændret ved forordning (EF) nr. 1343/2001(4).

(4) Det bør fastlægges, i hvilket omfang medlemsstaterne eller de kontraherende parter kan aftale bestemmelser, der supplerer bestemmelserne i denne forordning.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Forarbejdede Frugter og Grøntsager -

UDSTEDT FØLGENDE FORORDNING:

Artikel 1

Ved denne forordning fastlægges de kriterier, som skal være opfyldt for partier af tomater, ferskner og pærer, der leveres til forarbejdning, for at de kan falde ind under den produktionsstøtteordning, der er indført ved artikel 2 i forordning (EF) nr. 2201/96.

Artikel 2

1. Ved modtagelsen af hvert parti kontrollerer forarbejdningsvirksomheden råvarernes kvalitet på grundlag af stikprøver. Medlemsstaternes kompetente myndigheder træffer de nødvendige foranstaltninger til, at udtagelsen og undersøgelsen af stikprøverne i enhver henseende udføres på en sådan måde, at resultatet er objektivt og repræsentativt for hvert parti. Producentorganisationen eller dennes repræsentant kan overvære udførelsen, der også kan foretages af en af de to parter udpeget tredjemand.

2. Ved den i stk. 1 omhandlede undersøgelse konstateres vægtprocenten af råvarer med fejl for hver af de fejl, der er defineret i artikel 3, og summen af disse procenter oprundet eller nedrundet til nærmeste hele enhed. Hvis denne sum overstiger en grænse på 10 %, er partiet ikke støtteberettiget.

3. Det fradrag, der er omhandlet i artikel 11, stk. 1, litra e), og artikel 13, stk. 1, litra b), i forordning (EF) nr. 449/2001, er for hvert støtteberettiget parti den i stk. 2 omhandlede sum.

4. Den pris, som forarbejdningsvirksomheden skal betale i henhold til artikel 3, stk. 4, litra e), i forordning (EF) nr. 449/2001, og produktionsstøttens enhedsbeløb anvendes for den leverede nettovægt efter anvendelse af det fremkomne fradrag.

Artikel 3

Fejl defineres således:

a) for tomater, ferskner og pærer:

- fremmedlegemer: som fremmedlegemer betragtes alt andet end frugterne. De omfatter bl.a. plantedele (blade, kviste, ukrudt osv.), mineralsk materiale (jord, småsten, sten osv.) og diverse urenheder

- sygdomsramte, ormstukne eller rådne frugter: frugter, der er angrebet af sygdom, insekter eller råd på et udsnit af overfladen, der har en diameter på over 30 mm og udstrækker sig til frugtens indre dele

b) alene for tomater:

- grønne tomater: sunde frugter, der endnu ikke er modne, og som udvendigt er helt grønne. Der tages ikke hensyn til farven af frugtens indre dele

c) alene for ferskner og pærer:

- størrelsesfejl: minimumsstørrelsen er 55 mm

- modenhedsfejl: umodne eller overmodne frugter er frugter med fejl. Modenhedsgraden måles og sammenholdes med en grænseværdiskala fastlagt af de kontraherende parter

- haglpletter med udbredelse under skindet, som dækker over 20 % af frugtens overflade

d) alene for ferskner:

- synlige flækkede sten: gennem en åbning ved stilkenden skimtes stenen, hvis to halvdele er adskilte.

Artikel 4

1. Medlemsstaterne eller de parter, der underskriver kontrakterne omhandlet i artikel 3 i forordning (EF) nr. 2201/96, kan aftale:

- at nedsætte den i artikel 2, stk. 2, fastsatte grænse for det pågældende produkt, at fastsætte specifikke grænser for hver af fejlene omhandlet i artikel 3 eller at øge minimumsstørrelsen fastsat i samme artikels litra c)

- at definere fejl, der supplerer de i artikel 3 omhandlede, og for hvilke vægtprocenten af frugter med fejl skal medregnes i summen omhandlet i artikel 2, stk. 2.

2. Medlemsstaterne kan give de parter, der underskriver kontrakterne, tilladelse til at forhøje den i artikel 2, stk. 2, fastsatte grænse til maksimalt 15 % for hvert af de berørte produkter.

3. De bestemmelser, der fastsættes i medfør af denne artikel, specificeres i nævnte kontrakter.

Artikel 5

Denne forordning anvendes fra og med produktionsåret 2002/03.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 5. februar 2002.

På Kommissionens vegne

Franz Fischler

Medlem af Kommissionen

(1) EFT L 297 af 21.11.1996, s. 29.

(2) EFT L 171 af 26.6.2001, s. 1.

(3) EFT L 64 af 6.3.2001, s. 16.

(4) EFT L 181 af 4.7.2001, s. 16.